钦定古今图书集成/明伦汇编/闺媛典/第361卷 > 窈娘
## 钦定古今图书集成/明伦汇编/闺媛典/第361卷 > 窈娘

按唐孟启《本事诗》，唐武后载，“初中，左司郎中乔知之
有婢名窈娘，艺色为当时第一，知之宠待，为之不婚。
武延嗣闻之，求一见，势不可抑，既见即留，无复还理。
知之痛愤成疾，因为诗，写以缣素，厚赂阍守，以达窈
娘。窈娘得诗悲惋，结于裙带，赴井而死。延嗣见诗，遣
酷吏诬陷知之，破其家。诗曰：‘石家金谷重新声，明珠
十斛买娉婷。昔日可怜君自许，此时歌舞得人情。君
家闺阁不曾难，常将歌舞借人看。富贵雄豪非分理，
骄矜势力横相干。别君去君终不忍，徒劳掩袂伤红
粉。百年离别在高楼，一代红颜为君尽’。”时载初元年
三月也。四月下狱，八月死。

按《侍儿小名录》：“唐右司郎中乔知之有美妾曰碧玉，
知之为之不婚。武承嗣借以教诸姬，遂留不还。知之
作《绿珠怨》诗以寄之，碧玉赴井死。承嗣得诗于裙带，
大怒，讽酷吏罗告，族诛之。”〈碧玉窈娘事同名异故附之〉